

[prensa@baqueira.es](mailto:prensa@baqueira.es)

[www.baqueira.es](http://www.baqueira.es/)

00 34 93 204 95 57

Nota de premsa - 5 abril 2017

**Inici de Setmana Santa amb esport d'altíssim nivell a Baqueira Beret**

**Amb la celebració de la Copa del Món d'Esquí de Muntanya ISMF i els Campionats d'Espanya de Snowboardcross i Skicross de RFEDI Baqueira Beret iniciarà una Setmana Santa en la qual es preveuen molts quilòmetres esquiables.**

Les bones condicions de neu en què es troba l'estació de la Val d'Aran i Valls d'Àneu, amb els gruixos màxims superant els 2 metres, permetran el cap de setmana del 8 i 9 d'abril que es disputin en la seva àrea esquiable dos esdeveniments del màxim nivell: la Copa del Món d'Esquí de Muntanya de la International Ski Mountaineering Federation (ISMF) i els Campionats d'Espanya de Snowboardcross (SBX) i Skicross (SX) de la Reial Federació Espanyola Esports d'Hivern (RFEDI).

Les dues competicions no interferiran en el dia a dia habitual per a l'esquí turístic i si permetran gaudir d'uns espectacles molt diferents amb la fortalesa dels esquiadors de muntanya en les seves pujades i l'habilitat i velocitat dels de snowboardcross i skicross en els seus vertiginosos descensos. Si la meteorologia ho permet, els responsables de l'estació preveuen obrir les tres àrees de Baqueira, Beret i Bonaigua amb el màxim nombre de quilòmetres esquiables possibles que en les últimes setmanes ha superat els 130.

La Copa del Món Val d'Aran d'esquí de muntanya es disputarà els dies 8 i 9 d'abril en terres araneses. Aquesta prova serà l'última de les cinc puntuables per a la Copa del Món d'Esquí de Muntanya de la ISMF i decidirà la classificació final de la competició. Dissabte 8 d'abril es disputarà la prova individual, en el marc de la 59a edició del Ral·li del CEC, i el diumenge 9 d'abril la prova vertical, en el que és la tradicional Era Pujada. Paral·lelament se celebraran les proves open i les puntuables per a la Copa Catalana d'Esquí de Muntanya de la Federació d'Entitats Excursionistes de Catalunya (FEEC).

La cursa compta amb el suport del Conselh General d'Aran, els ajuntaments de Vielha e Mijaran i Naut Aran, i de l'EMD de Bagergue. La competició, organitzada pel Centre Excursionista de Catalunya (CEC) i pel Centre Excursionista d'Aran, en col·laboració amb Baqueira Beret, es disputarà a l'entorn de l'estació. La prova, a més, té el suport de la Federació Espanyola d'Esports de Muntanya i Escalada (FEDME) i de la Federació d'Entitats Excursionistes de Catalunya (FEEC). Més informació a www.valdaranskimoworldcup.cat

Pel que fa als Campionats d'Espanya de SBX i de SX, es disputaran a la zona de Beret a la pista anomenada Boardercross. És a dir, en el mateix emplaçament on la temporada passada es va celebrar la reeixida Copa del Món FIS de SBX encara que amb un traçat notablement més senzill ja que competiran totes les categories. Dissabte 8 estan previstes les classificatòries i el diumenge 9 les mànigues eliminatòries per grups de 4 riders.

Els esportistes RFEDI, el basc Lucas Eguibar i el càntabre Laro Herrero participaran en l'esdeveniment. No podrà fer-ho el seu company andalús Regino Hernández per una lesió que va patir fa unes setmanes a l'última cursa de Copa del Món FIS disputada a l'estació suïssa de Veysonnaz. Tant Herrero com Eguibar s'han mostrat molt il·lusionats de tornar a Baqueira Beret d'on guarden un gran record. Eguibar va aconseguir la tercera plaça en la carrera de Copa del Món disputada a la Val d'Aran el 2016 i alhora es va adjudicar la tercera posició del circuit de Copa del Món SBX. El basc està en un excepcional moment de forma com va demostrar el març passat en els Mundials de Sierra Nevada aconseguint el subcampionat de SBX en individual i també la plata per equips juntament amb Hernández. Més informació: www.rfedi.es

**Més informació Premsa:**

prensa@baqueira.es

www.baqueira.es

www.facebook.com/BaqueiraBeretEsqui

www.twitter.com/baqueira\_beret

@baqueira\_beret